偈六十三首  其二七
作者：釋道寧
朝代：宋

paragraphs: 大道無私，遇緣展縮。
年年四月，今朝普請，方來禁足。
寒山嚲袖舞三臺，拾得橫琴彈一曲。
一二三，四五六。
夏雨布長空，清聲發幽谷。
直饒不墮宮商，也是强生節目。
爭如野外農夫，擊壤高歌鼓腹。
不學禪律威儀，免見蠟人隨逐。
丹鳳不棲無影樹，直透煙霄意自殊。